Video: Groep fietsryers rand motoris aanWaarskuwing: Die video is gewelddadig van aard en mag sensitiewe lesers ontstel. Die video volg onderaan die berig. ŉ Motoris het ŉ skokkende video op YouTube gelaai wat wys hoe ŉ groep fietsryers Sondagoggend ŉ ander motoris in Beachweg in Seepunt, Kaapstad aangerand het. Die motoris, Symon Scott, was in sy voertuig toe die aanval plaasgevind het. Hy het die video met sy selfoon afgeneem. Scott skryf op YouTube en Twitter die aanval het ná die Pavilion plaasgevind. “Daar is twee bane op daardie die gedeelte van die pad. Ek was in die regterbaan,” het Scott geskryf. Hy sê hy het nagenoeg 20 fietsryers, wat moontlik vir die Cape Argus-fietswedren oefen, genader. “Die fietsryers het in die linkerbaan gery. Ek het stadiger gery om hulle genoeg ruimte te gee, want ek was huiwerig om hulle verby te steek. Daar was ŉ ent verder ŉ stilstaande voertuig in die linkerbaan. Die leier van die fietsgroep het nie die voertuig gesien nie, omdat hy in daardie stadium agter hom gekyk het om met die res van die groep te kommunikeer. Hy het net betyds weer voor hom gekyk om ŉ botsing met die stilstaande voertuig te vermy. Hy moes vinnig uitswaai en dit het hom ontstel. Hy het van sy fiets afgeklim en was ontstoke.” Die video wys hoe ander fietsryers die motoris aanval en onder meer met pepersproei spuit terwyl hulle poog om sy sleutels af te neem. Een fietsryer gebruik selfs sy fiets om die motoris aan te val, waarna ŉ ander fietsryer hom met die vuis bydam. Scott sê daar het baie meer gebeur as die toneel wat hy verfilm het. Scott moes begin ry, aangesien motoriste agter hom ongeduldig geraak het. Volgens Scott het die bestuurder van die voertuig ŉ saak by die Seepunt-polisiestasie aanhangig gemaak. Die slagoffer was glo deel van ŉ groep vrywilligers wat die gebied opgeruim het ná die 10km Nelson Mandela-pretloop. Die polisie versoek mense wat van die fietsryers kan uitken, om ao. Oliver by 021 430 3700 te bel. Ao. November Filander, ŉ woordvoerder van die polisie, het Maandag aan Maroela Media gesê hulle is besig om die voorval te ondersoek. Klik hier om meer te lees.